Meisie (4) aan badkamerdeur opgehang | Netwerk24
Meisie (4) aan badkamerdeur opgehang
Deur Cara-Lee Dorfling 02 Desember 2019 10:54
Die lyk van 'n vierjarige meisie is die naweek by haar ouerhuis in Komani (Queenstown) aangetref waar sy glo aan die badkamer se deur gehang het.
Die polisie in die Oos-Kaap is Saterdag na die toneel in Lesseyton uitgeroep deur gemeenskapslede wat die kind gevind het.
Kapt. Namhla Mdleleni, polisiewoordvoerder, sê die kind het glo ook krapmerke op haar lyf gehad.
Dit is tans nog onduidelik waar die kind se ouers was ten tyde van die voorval en dit sal deel vorm van die ondersoek, het Mdleleni gesê.
'n Saak van moord word ondersoek en alle leidrade word opgevolg.
Die polisie het intussen die gemeenskap gevra om ook met inligting na vore te kom wat die polisie in hul ondersoek kan help.
Die Queenstown-polisiekantoor kan by 045 808 6029 gebel word, óf skakel die Stop Misdaadnommer by 08600 10111.